SA kry meer reën as gewoonlikPaaie lê onder water in George ná groot reën in November. (Foto: Verskaf) Suid-Afrika het tussen September en Desember gemiddelde en bo-gemiddelde reënval ontvang, met groot dele van die land wat in Desember dubbeld soveel reën as gewoonlik gekry het. Slegs die mees noordelike dele van die land, sowel as dele van KwaZulu-Natal, het min reën gekry. “Dit is veral die westelike dele van die land wat verligting van droogtetoestande beleef het en die meeste dele van die land het ŉ bo-gemiddelde reënval in die eerste week van Desember aangeteken,” sê Hannelee Doubell, woordvoerder van die Suid-Afrikaanse Weerdiens. Volgens die SAW se syfers het die grootste gedeeltes van al drie die Kaap-provinsies bo-gemiddelde reënval in die eerste weke van Desember gekry. Amper die hele Vrystaat en groot dele van Limpopo het ook meer as dubbeld soveel reën gekry. In dele van Gauteng, KwaZulu-Natal en die noordelike dele van Limpopo het dit egter in dié tyd minder as gewoonlik gereën. Weerkaart vir Desember. (Grafika: Suid-Afrikaanse Weerdiens) Die hele Gauteng het wel tussen September en November goeie reën gekry. Groot dele van die Wes‑ en Noord-Kaap het ook vanaf September meer as dubbeld die normale hoeveelheid reën ontvang. Die grootste gedeeltes van Limpopo en KwaZulu-Natal het egter sedert September minder gereën as gewoonlik gekry. Volgens Doubell lyk vooruitsigte vir die res van die somer net so belowend, met bo-gemiddelde reënval wat tussen Januarie en Mei vir die meeste dele van die land voorspel word. Min reën word egter steeds vir dele van die Suid‑ en Noordkus van KwaZulu-Natal verwag. *Die berig is aangepas sedert dit die eerste keer gepubliseer is – Red.